ჯონ ზორნი
ჯონ ზორნი (ინგლ. John Zorn; დ. 2 სექტემბერი, 1953, ნიუ-იორკი) — ამერიკელი კომპოზიტორი, საქსოფონისტი, მულტი-ინსტრუმენტალისტი და მუსიკალური პროდიუსერი, ხმის ჩამწერი სტუდია Tzadik-ის დამფუძნებელი. არის თანამედროვე მუსიკალური ავანგარდის ერთ-ერთი ლიდერი. შექმნილი აქვს რამდენიმე ჯგუფი, მათ შორის — Naked City და Masada. დაიბადა ნიუ-იროკში, ჰენრი და ვერა ზორნების ოჯახში. გაიზარდა კუინზში. მუსიკას ადრეულ ასაკში ეუფლებოდა. 1972-1973 წლებში სწავლობდა ვებსტერის კოლეჯში. კარიერა დაიწყო 1970-იანი წლების პირველ ნახევარში. მასზე დიდი გავლენა მოახდინა ენტონი ბრექსტონის შემოქმედებამ. პოპულარობა მოუტანა 1984 წელს გამოცემულმა ალბომმა The Big Gundown, სადაც შევიდა იტალიელი კომპოზიტორის, ენიო მორიკონეს კომპოზიციების ქავერ-ვერსიები. კიდევ უფრო მეტ წარმატებას მიაღწია ალბომებით Spillane (1987) და Naked City (1990). 1990-იან წლებში დაფუძნდა ნიუ-იორკში, სადაც ჩამოაყალიბა საკუთარი ხმის ჩამწერი სტუდია Tzadik. 2006 წელს გახდა მაკართურის სტიპენდიის ლაურეატი. 2011 წელს მიიღო გენტის უნივერსიტეტის თავისუფალი ხელოვნების მაგისტრის ხარისხი, ხოლო 2014 წელს მიენიჭა ალბანის უნივერსიტეტისა და ახალი ინგლისის კონსერვატორიის საპატიო დოქტორის წოდება.